b"\n_START_ARTICLE_\nChansons de geste\n_START_PARAGRAPH_\nChansons de geste so francoski srednjeve\xc5\xa1ki  juna\xc5\xa1ki epi._NEWLINE_Vrh srednjeve\xc5\xa1ke juna\xc5\xa1ke epike se ujema z obdobjem razvitega visokega fevdalizma okoli leta 1100. Najpomembnej\xc5\xa1i primer te epike so francoske pesmi o juna\xc5\xa1kih dejanjih imenovane chansons de geste. To je skupno ime za okoli 80 epskih besedil, ki opevajo junake in dogodke francoske zgodovine v 8. in 9. stoletju, to je predvsem iz \xc4\x8dasa Karla Velikega, njegovega fevdalnega okolja in naslednikov. Motivi so deloma zgodovinski, deloma pa domi\xc5\xa1ljijsko predelani. Temeljne ideje te epike so fedalne in kr\xc5\xa1\xc4\x8danske: zvestoba Bogu, cerkvi in suverenu (fevdalnemu gospodu). Verzi se povezujejo z asonanco, pozneje tudi z rimo; prvotni verz je deseterec, pozneje tudi dvanajsterec (aleksandrinec). Ve\xc4\x8d verzov pa se sestavlja v kitice razli\xc4\x8dnih dol\xc5\xbein._NEWLINE_Izvor chansons de geste ni povsem pojasnen. Ohranjeni teksti so iz 11. do 13. stoletja. Po mnenju raziskovalcev iz 19. st. so nastali iz kraj\xc5\xa1ih juna\xc5\xa1kih pesmi kantilen (kantilena iz lat. cantilena v pomenu pesmica, popevka, la\xc5\xbeja umetna pesem), ki so se stoletja ohranjale ustno, nastale so med ljudstvom, iz ljudskega duha. V nasprotju s to teorijo, ki ne more dokazati obstoja kantilen, vidijo novej\xc5\xa1i raziskovalci v teh epih delo kleri\xc5\xa1kih avtorjev, ki so v romarskih sredi\xc5\xa1\xc4\x8dih z relikvijami francoskih junakov na osnovi kronik in legend oblikovali ve\xc4\x8dje epske celote. Nato so chansons de geste prena\xc5\xa1ali poklicni potojo\xc4\x8di pevci in z njimi zabavali plemstvo pa tudi ljudi na va\xc5\xa1kih in mestnih sejmih. _NEWLINE_Chansons de geste se obi\xc4\x8dajno deli na ve\xc4\x8d ciklov: cikel Karla Velikega, cikel Guillauma d'Orange in cikel Doona de Mayence. Najpomembnej\xc5\xa1i ep prvega cikla in sploh vse te epike je Pesem o Rolandu."